Foto: Tea Cimaš / Cropix (Na slici: Oleg Butković, predsjednik HDZ-a Primorsko-goranske županije u društvu Tomislava Karamarka)



GRAD Novi Vinodolski 2007. godine prodao je za 4,5 milijuna kuna stopostotni udjel u tvrtki Marina Novi d.o.o. Josipu Galiću, poduzetniku iz Požege, članu HDZ-a. Zahvaljujući ovoj transakciji, Galić je dobio zemljište od 6400 kvadrata na atraktivnoj lokaciji uz more, u centru grada. Na tom zemljištu danas se nalazi Lidlov trgovački centar.



Investicija u firmu Marina Novi d.o.o. Galiću se itekako isplatila; zemljište za izgradnju centra Lidlu je, prema neslužbenim informacijama, prodao za više od 16 milijuna kuna. Lokalni SDP-ovci, koji su u Novom Vinodolskom već godinama oporba HDZ-u, smatraju da se radi o prljavim poslovima.

DORH još prije dvije godine tražio dokumentaciju

Za cijeli slučaj odavno su se zainteresirali su se Uskok i Državno odvjetništvo. "Oni su prije otprilike dvije godine dolazili u grad po neku dokumentaciju", kaže za Index HDZ-ov gradonačelnik Novog Vinodolskog Oleg Butković, ujedno "ministar prometa" u "vladi u sjeni" koju je oformio Tomislav Karamarko.



Butković, kako kaže, iz DORH-a kasnije nije ništa čuo o cijeloj priči. "Nisam dobio nikakvu odluku o odbacivanju istrage, nisam dobio čak ni nalog o provođenju istrage. Koliko se ja sjećam, to su bile samo nekakve predistražne radnje", govori nam Butković. Slučaj je prošle godine, kada su svoja saznanja istražiteljima iznosili pojedini SDP-ovi gradski vijećnici, još bio aktualan.

Kupio firmu za 4,5 milijuna kuna, zemljište prodao za 16 milijuna



Naime, Marina Novi prodana je na javnom natječaju koji je raspisan u studenom 2007. godine. Na natječaj su pristigle samo dvije ponude, a obje je poslao Galić.



Prvu ponudu u iznosu od 4,5 milijuna kuna je požeški HDZ-ovac poslao preko svoje firme Galić d.o.o. Drugu ponudu Galić je poslao kao privatna osoba, i iznosila je 7,1 milijuna kuna. No, veću ponudu je natječajna komisija odbacila kao nepotpunu. Prihvaćena je stoga manja Galićeva ponuda, te je Novi Vinodolski prodao Marinu Novi za 4,5 milijuna kuna.



Sporno zemljište nije dugo ostalo u Galićevom vlasništvu; koju godinu kasnije prodao ga je Lidlu, koji je na atraktivnoj parceli izgradio trgovački centar. No, tek nakon što su u listopadu 2009. donesene Izmjene i dopune prostornog plana uređenja Grada Novi Vinodolski.



Iako je zemljište na kojem se danas nalazi Lidl i prije bilo građevinsko, izvorno su se na njemu mogli graditi tek parkiralište i servisni sadržaji za marinu. Tek u listopadu 2009. je namjena zemljišta na području Suhe marine promijenjena u "poslovnu", i to na prijedlog Nevena Pavelića (HDZ), predsjednika Gradskog vijeća Novi Vinodolski.

HDZ-ov gradonačelnik Novog Vinodolskog: Sve po zakonu



Oleg Butković tvrdi da je sve u ovoj transakciji jasno i transparentno. Zemljište je, kaže Butković, prodano na javnom natječaju u skladu s odlukom Gradskog vijeća i prihvaćena je najbolja (odnosno jedina valjana) ponuda.

"Ja sam gradonačelnik i moram poštivati odluke koje su legalne", kaže Butković.



No, vrlo je zanimljivo da Butković tvrdi kako zemljište nikad nije prenamijenjeno. "To je krivo, ne znam uopće odakle vam to", kazao nam je Butković, te više puta naglasio kako se prodajom nije bavio on direktno već komisija od devet vijećnika u kojoj su bili članovi vlasti i oporbe. "Svih devet članova komisije potpisalo je prodaju", ističe Butković.

Tekst se nastavlja ispod oglasa

Ništa se nije mijenjalo. Ali jest.

Kada smo se referirali na dokument iz listopada 2009. godine, Butković nas je uputio na Vesnu Mrzljak, pročelnicu Upravnog odjela za urbanizam i razvoj Novog Vinodolskog. Ona također tvrdi da se nije radilo ni o kakvoj prenamjeni, ali priznaje da su se na spornom zemljištu, dok je na snazi bio Detaljni plan uređenja (DPU), mogli graditi samo parkiralište i servisni dio za marinu.

"Nisu to nikakve izmjene. Tada je donesen urbanistički plan i DPU više nije bio na snazi. Zemljište je i dalje ostalo poslovno, s tim da je rečeno da je moglo biti i trgovačko. 'K' je bila namjena i 'K' je i ostala", uvjerava nas Mrzljak.

SDP: Uhodani model HDZ-ove vladavine



Lokalni SDP-ovci, međutim, ne vjeruju gradonačelnikovim tvrdnjama da je sve legalno. "I ranije smo upozoravali da to zemljište ne treba prodavati, kao i na niz nelogičnosti u procesu prodaje, što se kasnije pokazalo opravdanim", izjavio je za Index Saša Đujić, SDP-ov saborski zastupnik iz Novog Vinodolskog.



"Cijela situacija je malo previše čudna da bi bila slučajnost, više mi liči na uhodani model HDZ-ove vladavine", tvrdi Đujić. Ističe da je činjenica da je na natječaju odbačena veća ponuda, da je promijenjena namjena zemljišta i da je "netko" pospremio u džep 11 milijuna kuna.



"Postavlja se cijeli niz pitanja: Zašto se natječaj nije poništio kada se vidjelo da postoji netko tko je spreman platiti veću cijenu? Zašto se forsirala prodaja? Zašto zemljište nije odmah prenamijenjeno pa potom prodano, čime bi Grad Novi Vinodolski uprihodovao dodatnih 11 milijuna kuna?", pita se Đujić.